**אַגלַאוּנִיקֶה** (ביוונית עתיקה: **Ἀγλαονίκη**, הלחם של αγλαὸς שמשמעו "זוהר" ו-νίκη "ניצחון") נקראה גם **אַגַנִיקָה מתֶסַלְיָה** והיתה אסטרונומית ותאומטורגית (מכשפת) יווניה מהמאה השניה או הראשונה לפני הספירה. היא מוזכרת בכתביו של פלוטרכוס ובסקוליה לאפולוניוס מרודוס כאסטרונומית וכבתו של הגטור (הגמון) מתסליה. היא נחשבה למכשפת בשל הצהרתה על יכולתה "להוריד את הירח מהשמים" (καθαιρεῖν τὴν σελήνην: kathaireĩn tìn selénen) אשר פורשה - תחילה על ידי פלוטרכוס ולאחר מכן על ידי אסטרונומים מודרניים - במשמעות של יכולת חיזוי הזמן והאזור הכללי בו יתרחש ליקוי ירח.

  

אגלאוניקה נולדה בתסליה וחיה בה. הדעות לגבי תקופת פעילותה חלוקות. יש המתארכים למאה החמישית לפני הספירה או לסביבות שנת מאתיים לפני הספירה. פלוטרכוס כתב כי היא הכירה היטב את תקופות הירח המלא שבו הוא נתון לליקוי, והשתמשה ביכולתה לחזות את הזמן שבו הירח אמור להתכסות בצל כדור הארץ כדי לגרום לקהל הנשים הצופות בליקוי להאמין שהיא הסירה את הירח מהשמיים. חוקר בשם פיטר ביקנל מציין כי יש עדויות מוקדמות למכשפות היכולות "להוריד את הירח מהשמיים", שהיו פעילות בתסליה בין המאות השלישית והראשונה לפני הספירה, אולם חורחה אלברז טוען שזו פשוט הכללה על יכולתה של אגלאוניקה עצמה.

 

גבריאלה ברנרדי, מחברת ספר על מתמטיקאיות ואסטרונומיות, טוענת כי אגלאוניקה הכירה את המחזוריות של כ-18 השנים שהתגלתה על ידי הבבלים והקרויה סארוס (אנ'). מחזוריות זו היא המשמשת לחיזוי ליקויים. ברנרדי גם אומרת כי אביה של אגלאוניקה איפשר לה ללמוד אסטרונומיה בבלית ובידע הזה השתמשה כדי לחזות במדוייק את הזמן והמקום של ליקויי חמה וליקויי לבנה. עוד היא מסבירה שבגלל האמונות התפלות שרווחו באותה תקופה, כל האסטרונומים שידעו לחזות ליקויים נחשבו כמכשפים או קוסמים בעלי יכולת "להעלים את הירח", לכן כונתה אגלאוניקה "המכשפה מתסליה".

  ליקויי ירח רבים מביאים לא להיעלמותו לכאורה של הירח - כפי שמצוין בדיווחים על 'העלמת הירח' של אגלאוניקה - אלא בשינוי צבעו של הירח (במבט מכדור הארץ) לגוון כהה או דומה לנחושת.ברוב ליקויי הירח, הירח אינו נעלם לחלוטין, אלא פשוט מקבל גוון אדמדם, אבל דוגמא לאירוע חריג שבו אכן הצופים דיווחו שהירח ממש נעלם היא הליקוי של 30 בדצמבר 1963 (אנ'). כמן כן היה דווח על ליקוי דומה על ידי קיקרו בשנת 63 לפני הספירה ועל ידי פלוטרוס בשנת 168 לפני הספירה. ביקנל מוסיף ומציין כי המקורות העתיקים הדנים באגלאוניקה אינם מתארים שינוי צבע כזה ואף אינם טוענים שהיא לא הצליחה לשכנע את הצופים שהיא הצליחה להעלים את הירח. חיזוק לטענה כי הירח אמנם נתפס על ידי הצופים כנעלם, היא הטענה כי מות אחד מקרוביה של אגלאוניקה לאחר "הופעה" מוצלחת של העלמת הירח הווה עונש על מעלליה. כיוון שמחקרים בעומק הקרחונים של גרינלנד לא תומכים באפשרות שהיתה תקופה של מספר עשורים רצופים של פעילות געשית שתרמה להחשכת הליקויים בתקופת אגלאוניקה, ביקנל משער שבמאה הראשונה והשנייה לפני הספירה הייתה תקופה שבה הירח נראה כהה משמעותית במהלך מספר ליקוי לבנה עקב שינויים בפעילות השמש שפגעו בבהירותה.
יש החולקים על היותה של אגלאוניקה האסטרונומית הראשונה, ונוקבים במקום זאת בשמה של הכוהנת השומרית של אל הירח, אנהדואנה.

 סולם דנג'ון(אנ') משמש למדידת בהירות יחסית של ליקוי ירח ומבוטא כמספר L המצוי בין 0 ל-4. התמונה מימין היא ברמת L4 בעוד התמונה משמאל היא של L2. 'ירח נעלם' מהסוג שחזתה אגלאוניקה ידורג כ- L0.

השפעה תרבותית
-------------

* שמה של אגלאוניקה מוזכר בפתגם יווני בהקשר לשחצנות המיוחסת לה: "כן, כפי שהירח מציית לאגלוניקה".

תמונת מכ"ם של שלושה מכתשים על נוגה, הימני מבניהם נקרא אגלאוניקה, וקוטרו 65 קילומטר. התמונה צולמה על ידי הגשושית מגלן.
* ב-1991 האיגוד האסטרונומי הבין-לאומי נתן את השם אגלאוניקה לאחד המכתשים על פני נוגה.

* אגלאוניקה היא האסטרונומית הראשונה המוזכרת בשיר "מכתב מקרולין הרשל" מאת המשוררת סיוו סדרינג (אנ').
* אגלאוניקה היא דמות בסרט *"אורפיאוס"* של ז'אן קוקטו, שם היא מוצגת כחברתה של אורידיקה ומנהיגת ליגת הנשים.

* אגלאוניקה היא דמות בולטת ביצירת האמנות של ג'ודי שיקגו הקרויה *מסיבת ארוחת הערב*, מיוצגת כאחד מ-999 השמות *בקומת המורשת המוצגת במוזיאון ברוקלין שבניו-יורק.*

ראו גם
------

* איורים של אגלאוניקה (עמודים 7-8, טקסט בספרדית)

לקריאה נוספת
------------

* הנשים הבלתי נשכחות (אנגלית: The Unforgotten Sisters: Female Astronomers and Scientists before Caroline Herschel) מאת גבריאלה ברנרדי וג'ים ווילקי, ספר המתאר מדעניות ואסטרונומיות, בניהן אנהדואנה משומר ואגלאוניקה (באנגלית).

הערות שוליים
------------

1. ↑  "Plutarch, De defectu oraculorum, section 13". *www.perseus.tufts.edu*.
2. 1 2 3 4 5 6  Gabriella Bernardi, 4, **The Unforgotten Sisters: Female Astronomers and Scientists before Caroline Herschel**, Switzerland: Springer International, 2016, עמ' 23, 26. (באנגלית)
3. ↑  Plutarch, Conjugalia Praecepta, section 48, www.perseus.tufts.edu
4. 1 2 3 4 5 6  Peter Bicknell, The witch Aglaonice and dark lunar eclipses in the second and first centuries BC (עמ' 160), adsabs.harvard.edu, Journal of the British Astronomical Association, ‏1983
5. 1 2  Jorge Álvarez, Aglaonice de Tesalia, la astrónoma griega considerada bruja por predecir eclipses de luna, La Brújula Verde, ‏2020-07-21 (ב־European Spanish)
6. 1 2  AGLAONIKE, 4kyws.ua.edu (באנגלית)
7. ↑  Planetary Names, planetarynames.wr.usgs.gov
8. ↑  Gordon Elliott Walker, Jean Cocteau: Orpheus Narcissus (עמ' 51), תיזה לתואר מוסמך באוניברסיטת לואיזיאנה, ‏2015 (באנגלית)
9. ↑  Aglaonice, www.brooklynmuseum.org (באנגלית)
10. ↑  The Unforgotten Sisters: Female Astronomers and Scientists before Caroline Herschel (Springer Praxis Books), librarything.com (באנגלית)